Lav et referat af nedenstående tekst:

Tekst:
For gammel medicin, et ustabilt journalsystem og problemer med dokumentation. Det er nogle af de problemer, som Styrelsen for Patientsikkerhed kunne konstatere, da man i februar besøgte Hvidbjerg Plejecenter på Sydmors. - Styrelsen vurderer, at fejlene og manglerne i relation til medicinhåndtering og journalføring udgør større problemer af betydning for patientsikkerheden, lyder det i konklusionen på tilsynet, der har resulteret i et decideret påbud. Dermed har styrelsen givet den næsthårdeste vurdering af plejecentret og dets 24 ældreboliger. Af tilsynet fremgår det blandt andet, at plejecentret havde medicin, der havde overskredet holdbarhedsdatoen. Desuden havde de ansatte hyppige problemer med at få adgang til et nyt journalsystem grundet svigtende og ustabil netadgang. Der forelå heller ikke en instruks i tilfælde af nedbrud af journalsystemet. I flere tilfælde har journalerne heller ikke været opdaterede med seneste oplysninger om plejecentrets beboeres helbred, noterer styrelsen. Tilsynet var varslet og Hvidbjerg Plejecenter var udvalgt ved en tilfældig stikprøve. Måtte ødelægge tabletter Af påbuddet fremgår det også, at man i forbindelse med tilsynet fandt stærkt smertestillende tabletter, der ikke var opbevaret forsvarligt. De er nu blevet destrueret af hensyn til patientsikkerheden, oplyser tilsynet. Plejecentret skal nu sikre forsvarlig medicinhåndtering samt tiltrækkelig journalføring, skriver styrelsen i sit påbud. Det burde være sket 1. april. Påbuddet kan først ophæves, når Styrelsen for Patientsikkerhed ved et nyt tilsynsbesøg har konstateret, at plejecentret lever op til reglerne. Såfremt det ikke er tilfældet risikere plejecentret en bøde. Har lovet at rette op Det fremgår ikke af tilsynet om Hvidbjerg Plejecenter nu lever op til påbuddet fra Styrelsen for Patientsikkerhed. Men ifølge et høringssvar har plejecentret iværksat en række tiltag, der skal råde bod på problemerne. Plejecentret har blandt andet lovet Styrelsen for Patientsikkerhed, at de ansatte bliver undervist i medicininstrukserne. Derudover vil der blive foretaget stikprøvekontroller og alle medicinbeholdninger vil blive gennemgået systematisk, lover centret. Slutteligt lover Hvidbjerg Plejecenter, at medarbejdere har modtaget undervisning i journalføring, der er afholdt workshops og sidemandsoplæring, der er gennemført audits samt at alle journaler vil blive gennemgået og rettet. I påbuddet fremgår det, at styrelsen ankerkender tiltagene. - (Men, red.) det er imidlertid styrelsens vurdering, at oplysningerne i høringssvaret ikke giver anledning til en ændret vurdering af forholdene, da det ikke alene på baggrund af de beskrevne tiltag kan konstateres, at der på nuværende tidspunkt er rettet op på de konstaterede forhold, konstaterer styrelsen. Det har ikke været muligt at få en kommentar fra Morsø Kommune, der driver Hvidbjerg Plejecenter.

Referat:
Plejecentret havde 'større problemer af betydning for patientsikkerheden', lyder det i påbuddet. Center lover at rette op på problemerne.